Tisztelt Cím!

A Fulbright Magyar-Amerikai Oktatási Csereprogram egyrészt magyar állampolgárok számára kínál ösztöndíj lehetőségeket az Amerikai Egyesült Államokba, másrészt a program keretében amerikai szakemberek kaphatnak Magyarországra szóló ösztöndíjat. A Fulbright program szervezésében így magyar intézmények fogadhatnak **amerikai vendégtanárokat, kutatókat és (PhD) diákokat**. E nagy múltú program szigorú elbírálási folyamatának köszönhetően a kiválasztott résztvevők képzettsége, tudása és szakértelme kiemelkedő. Az amerikai ösztöndíjasokat nemcsak az oktatásba illetve kutatásba lehet bevonni, hanem legtöbbjük szívesen vesz részt a fogadóintézmény intézményi-, oktatási- vagy tananyagfejlesztési munkájában, illetve bármely más szakmai tevékenységében. Az oktatói ösztöndíjak hossza egy vagy két félév, a kutatói ösztöndíjak pedig 3-9 hónapra szólnak.

Alapvető célkitűzésünk, hogy a Fulbright program minél szélesebb körben járuljon hozzá a hazai tudományos élet fejlődéséhez, s ily módon segítse a Magyarországon folyó kutatásokat illetve a magyar felsőoktatást. Ezért a korábbi évek gyakorlatát követve az ún *’University Request Form for a U.S. Fulbright Scholar, AY 2015-2016’* űrlap segítségével fel szeretnénk mérni, hogy milyen szakemberekre van szükségük a magyar intézményeknek a **2015-2016-os tanévben.**

A kérdőív honlapunkról (www.fulbright.hu) letölthető az alábbi internet címen: **www.fulbright.hu/hosting-us-grantees**

Szeretnénk, ha az Ön intézménye/intézete/tanszéke is jelezné ösztöndíjas szakemberekre vonatkozó igényét. Az amerikai egyetemi oktatók, kutatók, illetve más szakemberek számára megpályázható Magyarországra szóló Fulbright ösztöndíjak kiírása ezen felmérés alapján készül el minden évben. A pályázati kiírást *a Council for International Exchange of Scholars (CIES)* eljuttatja valamennyi amerikai felsőoktatási és tudományos intézményhez. Ez a kiírás (<http://catalog.cies.org/>) egyrészt segít az amerikai pályázóknak megtalálni azt az intézményt, amely leginkább megfelel szakterületüknek és érdeklődésüknek, másrészt irányadóként szolgál számukra a Magyarországon folyó kutatásokat és a felsőoktatás egyes területeit illetően. Amennyiben ismer olyan amerikai szakembert, akit szívesen hívna meg intézményébe, kérem hívja fel a figyelmét a Fulbright pályázati lehetőségre.

A Fulbright program a tudományok és művészetek valamennyi területén kínál ösztöndíjakat. Egyes témakörök, így a két ország kapcsolatával, kultúrájával, történelmével foglalkozó szakterületek előnyt élvezhetnek. Kérjük, hogy a kérdőív kitöltése során a szakterület megjelölésénél gondoljon arra, hogy amennyiben a szakterület meghatározása túl specifikus, az nagymértékben leszűkítheti az érdeklődő szakemberek körét. Továbbá kérjük, hogy a kérdőívet az a tanszékvezető vagy más illetékes személy írja alá, aki sikeres pályázat esetén intézeti házigazdája lesz az ösztöndíjasnak.

Mivel minden beküldött kérdőívből eljuttatunk egy példányt a *CIES-*hez Washingtonba, kérem, hogy válaszaikat angol nyelven adják meg. **Kérjük továbbá, hogy e kérdőívet intézményében minél szélesebb körben terjeszteni szíveskedjék**.

A kitöltött igényfelmérőket **2013. OKTÓBER 31-ig** kérjük visszaküldeni a Fulbright Bizottságnak a sas@fulbright.hu e-mail címre.

Szeretném felhívni a figyelmét arra, hogy minden beküldött igényt figyelembe veszünk, és továbbítunk Washingtonba. Ez azonban nem jelenti azt, hogy minden területre lesz amerikai pályázó, vagy hogy tanszékére/intézetébe automatikusan Fulbright ösztöndíjas kerül.

Amennyiben további információra van szüksége, a Fulbright Bizottság munkatársai szívesen állnak rendelkezésére. Együttműködését köszönöm.

Budapest, 2013. október 2.

Üdvözlettel,

Dr. Jókay Károly

ügyvezető igazgató